DA Den Europæiske Unions Tidende C 225/6

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 225/07)

Denne offentliggørelse giver ret til at rejse indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»KARP ZATORSKI«

EU-nr.: PL-PDO-0105-01357 — 30.7.2015

BOB ( X ) BGB ( )

1. Ansøgende sammenslutning og legitim interesse

Lokalna Grupa Producencka Karpia Zatorskiego Plac Kościuszki 5 32-640 Zator POLSKA/POLEN Tlf. +48 338412128, +48 602464243 Fax +48 338410585 E-mail: fishrzd@man.pl

Den ansøgende sammenslutning har en legitim interesse i at ansøge om godkendelse af en ændring af denne varespecifikation, da den er den førende sammenslutning i forbindelse med dette produkt. Det var den, der ansøgte om registrering af betegnelsen »karp zatorski« som en BOB.

2. Medlemsstat eller tredjeland

Polen

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☐ Produktionsmetode — ☐ Tilknytning — ☐ Mærkning — ☐ Andet [angives nærmere]

4. Type ændring(er)

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Ændringen består i en omarbejdelse af oplysningerne om den kemiske sammensætning af »karp zatorski«-karpens kød, som fremgår af punkt 3.2 i enhedsdokumentet. Den indebærer sletning af oplysningerne om tørstof og råaskeindhold og angivelse af det samlede indhold af protein og råfedt i »karp zatorski«-karpens kød i form af grænseværdier:

— samlet proteinindhold — 17,0-19,3 %

— råfedt — 3,2-5,9 %.

Oplysningerne om tørstof og råaskeindhold er tilfældige oplysninger, som ikke har nogen betydning for de specifikke egenskaber for »karp zatorski«. De specifikke egenskaber for »karp zatorski« afspejles især i fiskens samlede indhold af protein og råfedt. Den kemiske sammensætning af »karp zatorski« bestemmes ved overholdelse af specifikke krav i de forskellige produktionsetaper, herunder fodring med naturligt kornfoder. Den kemiske sammensætning af »karp zatorski« bestemmes endvidere af de specifikke forhold i det geografiske område, hvor fisken produceres, navnlig det tætte net af overfladevand, den gode grundvandskvalitet, det milde klima og de mangeartede jordforhold. Området er af så enestående kvalitet, at det er blevet omfattet af naturbeskyttelsesprogrammet Natura 2000. I den oprindelige tekst i dokumentet er der anført værdier for den kemiske sammensætning af »karp zatorski«-karpens kød, som var baseret på prøver, der blev udtaget under en specifik etape i produktionscyklussen. Disse værdier kan ikke reproduceres med to decimalers nøjagtighed. Det foreslås derfor at indføre grænseværdier for det samlede indhold af protein og råfedt til definering af den kemiske sammensætning af »karp zatorski«-karpens kød. Den foreslåede ændring nødvendiggøres yderligere af den svingende kemiske sammensætning af »karp zatorski«-karpens kød, som skyldes udsving i fodringsintensiteten, kornfoderets art (andelen af hvede, byg, triticale og majs), idet der tages hensyn til de relevante krav i varespecifikationen, og den mængde naturlig føde, som fiskene indtager, der afhænger af den naturlige forekomst heraf i det pågældende år.

Sletningen af tørstof og råaskeindhold i forbindelse med den kemiske sammensætning af »karp zatorski«-karpens kød og indførelse af grænseværdier for samlet indhold af protein og råfedt vil ikke påvirke »karp zatorski«-karpens karakteristiske træk eller smag.

Derudover er oplysningerne om »karp zatorski«-karpens karakteristiske træk blevet flyttet til punkt 3.2 fra punkt 5.2, uden at parameterværdierne er blevet ændret.

ENHEDSDOKUMENT

»KARP ZATORSKI«

EU-nr.: PL-PDO-0105-01357 — 30.7.2015

BOB ( X ) BGB ( )

1. Betegnelse

»Karp zatorski«

2. Medlemsstat eller tredjeland

Polen

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

Produktet »karp zatorski«(Cyprinus carpio) er en hybrid form, der stammer fra en krydsning af den rene lokale avlslinje (Zator) og en af følgende avlslinjer: ungarsk, jugoslavisk, israelsk (Dor-70) og læderkarpe. »Karp zatorski« er en levende fisk, der sælges frisk og uforarbejdet. Opdrætningen af »karp zatorski« finder udelukkende sted i jorddamme til karper efter den toårige opfedningsmetode, der anvendes i Zator.

Ydre aspekt:

— vægt af karper til konsum: 1 100-1 800 g

— farve: fra olivengrøn til blålig olivengrøn

— skældragt: skællene er spejlende og sidder i vertikale striber eller under rygfinnen

— kraftig bygning

— konversionskoefficient (ernæring/vækst): 2,2-2,4

— hurtig vækst

— kødtilvækst: 61-64 %

— Fulton-faktor: 3,9-5,0

— kødet er fintsmagende uden smag af dynd, og duften er af frisk fisk

— foderkoefficient for korn: 5

— overlevelsesprocent: 86 %

— modstandsdygtighed mod sygdomme, der er større end gennemsnittet.

Kødets kemiske sammensætning:

— samlet protein: 17,0-19,3 %

— råfedt: 3,2-5,9 %

3.3. Foder (kun for produkter af animalsk oprindelse) og råvarer (kun for forarbejdede produkter)

Fiskene lever hovedsagelig i dammenes økosystemer. På grund af den høje produktion af naturlig næring i karpedammene i det pågældende geografiske område baserer fiskenes ernæring sig på naturligt forekommende føde. Denne ernæring suppleres i hele produktionsperioden med et tilskud, der udelukkende er sammensat af naturlige kornarter (hvede, byg, triticale, majs), hvoraf mindst 70 % skal komme fra det geografiske område, der er fastsat i punkt 4, og som takket være de særlige pedoklimatiske forhold er af høj kvalitet og særligt sunde. Der lægges særlig vægt på kvaliteten af det indkøbte korn, der ikke må indeholde mere end 11 % vand. Der anvendes kun foder fra andre områder end »karp zatorski«-karpens produktionsområde, når udbuddet af foder fra det geografiske område, der er fastlagt i punkt 4, ikke er tilstrækkeligt, og dette sker ikke systematisk. Kunstfoder og fodertilskud må ikke anvendes.

3.4. Specifikke etaper af produktionen, som skal finde sted i det afgrænsede geografiske område

Alle trin i produktionen af karpen »karp zatorski« skal finde sted i det i punkt 4 afgrænsede geografiske område. Produktionen af »karp zatorski« består af fem trin:

1. Gydning

2. Yngel

3. Opdrætning og overvintring af efterårsyngel

4. Udsættelse i damme med henblik på at opfodre fiskene til konsum

5. Udtagning af karperne fra opbevaringsbeholderne

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

De levende fisk skal betegnes »karp zatorski«, når de sælges. Når fiskene leveres engros i transportbeholdere ved hjælp af køretøjer, skal betegnelsen stå på fakturaerne, på følgesedlen, på forsendelsespapirerne og eventuelt på beholderen eller køretøjet. På salgsstederne opbevares de levende fisk i specielle iltede beholdere, hvor betegnelsen »karp zatorski« skal fremgå tydeligt.

4. Kort angivelse af det geografiske områdes afgrænsning

Produktionsområdet for »karp zatorski« dækker tre kommuner i den vestlige del af regionen Małopolska: Zator og Przeciszów, der begge er beliggende i Oświęcim-distriktet (Auschwitz), og Spytkowice, der ligger i Wadowice-distriktet. Dette område dækker 134 km2, og den største del af produktionen finder sted i kommunen Zator.

5. Tilknytning til det geografiske område

Fiskeri og opdrætning af karper i Zator stammer fra slutningen af det 11. og begyndelsen af det 12. århundrede. En økonomi er siden blevet udviklet, der i starten baserede sig på fiskeri og senere på opdrætning. Det er det ældste center for denne type aktivitet i regionen. Tætheden af det hydrografiske net (med floderne Soła, Skawa og Wisła), de pedologiske forhold, der er gunstige for dyrkningen af de fire største kornsorter, der anvendes til karpefoder, det milde klima og muligheden for at transportere fiskene ad vandvejen til Krakow-egnen har ført til en udbredelse af fiskeopdrætningen. Dammene ligger som perler på en snor langs floderne. De fyldes og tømmes med tyngdekraften og kan tømmes helt. Efter første verdenskrig udviklede fiskeopdrætningen sig voldsomt. Dammene, der var blevet ødelagt under krigen, blev genopbygget, nye teknologier blev indført, detailhandelen med fisk blev reguleret, og de første fiskebutikker åbnede i Krakow. I 1946 blev statens besiddelser ved Zator overtaget af universitetet Jagellon, og der blev oprettet et zooteknisk institut, der havde til opgave at forbedre teknikkerne for karpeopdrætning.

I det geografiske område, der er beskrevet i punkt 4, er der siden 1955 blevet opretholdt en stedlig avlslinje, som ikke sælges. De lokale karpeopdrættere og videnskabsfolk har på baggrund af observationer, forskning og erfaringer lavet en krydsning mellem den lokale avlslinje og andre avlslinjer, der er blandt de bedst egnede til områdets forhold. Fra 1946 er der gradvis blevet indført en toårig metode for karpeopdrætning, hvor fiskene det første år øger deres vægt fra 60 til 150 gram med en overlevelsesprocent på 86 %. Denne metode, der baserer sig på den rige ernæring, der er naturligt forekommende i søer og vandløb i området, har muliggjort en opdrætscyklus på kun to år. Karperne når op på en vægt på mellem 1 100 og 1 800 gram takket være de gode vækstmuligheder i det andet år af produktionscyklussen. Størstedelen af arbejdet med produktion af »karp zatorski«-karpen udføres med håndkraft, hvorfor personalets erfaring og viden spiller en stor rolle. I løbet af årene og med den oparbejdede erfaring har opdrætterne optimeret de forskellige aktiviteter i produktionscyklussen, herunder valg af en yngeldensitet på 200 000 pr. hektar for at mindske risikoen for udbredelse af sygdomme, begrænse tabene og optimere anvendelsen af den naturligt forekommende føde. Det er også vigtigt at finde frem til den passende mængde kornfoder og tilpasse denne til fiskenes størrelse.

Det geografiske område, der er afgrænset i punkt 4, og hvis karakteristika er beskrevet nedenfor, spiller en væsentlig rolle med hensyn til at skabe gunstige betingelser for fiskeopdrætning og bestemme »karp zatorski«-karpens egenskaber.

Produktionsområdet for »karp zatorski«-karpen er karakteriseret ved det hydrografiske nets tæthed. Der er talrige floder, og der er et stort netværk af små kanaler mellem de forskellige damme, hvor vandet cirkulerer. Fiskedammene dækker omkring 22 % af kommunen Zators areal. De er karakteriseret ved en naturlig høj produktion af næring, dvs. ved en stor forøgelse af biomassen. Områdets karpedamme har en rig forekomst af naturlig føde til fiskene: dyreplankton, planteplankton og bentos. Antallet af damme og de komplekse forbindelser mellem dammene i det i punkt 4 beskrevne geografiske område har ført til, at området kaldes »karpedalen«.

Produktionsområdet for »karp zatorski« er beliggende i den hydrogeologiske region, der ligger op mod Karpaterne (Podkarpackie). Grundvandet ligger i en dybde på mellem 5 og 10 m. De vandførende lag er i gennemsnit 4,8 m tykke, og infiltrationskoefficienten er på 244 mm/24 timer. Vandet er af høj kvalitet (klasse 1B).

Produktionsområdet for »karp zatorski«-karpen er beliggende i Centraleuropa i den del af klimaområdet omkring Karpaterne, der er kendetegnet ved højere temperaturer. Det er i dette område, at fastlandsklimaet og kystklimaet mødes. De nærtliggende bjerge påvirker også de klimatiske forhold. Vækstperioden (daglige temperaturer på over 5 °C) er på 224 dage om året, perioden med intens vækst (gennemsnitlige temperaturer på over 10 °C) strækker sig fra slutningen af april til midten af oktober, og den frostfrie periode er på 172 dage om året.

Jorderne i produktionsområdet for »karp zatorski«-karpen er mangeartede: brunjord, pseudopodsoljord, aflejringer, lerjord, sortjord, tørvejord og sumpområder.

Opdrætsområdet for »karp zatorski«-karpen er kendetegnet ved en høj luftkvalitet og et overdådigt dyre- og planteliv, der er varieret og med mange sjældne arter. Dette naturområde er så rigt, at OTOP (Ogólnopolskie Towarzystwo Ochrony Ptaków (polsk forening til fuglebeskyttelse)) på grundlag af kriterier, der er fastlagt af Birdlife International, har foreslået at lade området Doliny Dolnej Skawy (PL 125) blive omfattet af Natura 2000 med status af område, der er særlig beskyttet inden for rammerne af det økologiske net. Dette system spiller en stor rolle i beskyttelsen af naturområderne i EU.

»Karp zatorski«-karpens enestående egenskaber er tæt knyttet til de naturlige forhold i det geografiske produktionsområde. »Karp zatorski«-karpens kvaliteter skyldes ikke kun det enestående naturlige miljø, men også den lokale tradition og de lokale teknikker for opfedning og opdrætning. Alle disse faktorer spiller en rolle i produktionen af karper med disse karakteristiske træk. De naturlige faktorer fremmer en naturlig ernæring af høj kvalitet og i tilstrækkelige mængder i fiskedammene. De pedoklimatiske forhold i produktionsområdet for »karp zatorski« er velegnede til dyrkning af de fire grundlæggende kornsorter. Der er i dammene en høj produktion af naturlig føde, så karperne behøver ikke at blive fodret med kunstige næringsstoffer. Takket være den høje produktion af naturlig næring i dammene er det muligt at undlade at give kunstig næring indeholdende kulbrinter, der nemt gærer, hvilket bidrager til at begrænse mængden af sygdomsfremkaldende stoffer. Dette spiller en rolle for »karp zatorski«-karpens vitalitet og for produktets enestående organoleptiske egenskaber, navnlig duften af frisk fisk og den fine smag. Det geografiske område, der er beskrevet ovenfor, er også afgørende for fiskenes gode konversionskoefficient og mængden af spiseligt kød, hvilket den høje Fulton-faktor bekræfter. Produktionen af »karp zatorski« er tæt knyttet til oprindelsesstedet, der er tæt på vandløb og søer. Floderne og bifloderne gør dette område rigt på vand, hvilket er en forudsætning for fiskeopdrætning. Topologien i området har muliggjort et udbredt net af funktionelle damme. Jorderne, de klimatiske forhold, navnlig den lange vækstperiode, og kvaliteten af den naturlige ernæring, der er forekommende i store mængder, spiller en direkte rolle for dammenes produktion af fisk (dvs. mængden af fisk, der kan produceres uden tilførsel af ernæring), der med mellem 150 og 300 kg/ha er høj. »Karp zatorski«-karpens enestående kvaliteter skyldes endvidere, at lokale karpeopdrættere og videnskabsfolk ud fra deres observationer, forskning og erfaring har udvalgt de karper, der er bedst egnede til områdets naturlige forhold. Den rene avlslinje »karp zatorski« er således opretholdt, og den er blevet krydset med andre rene avlslinjer (ungarsk, jugoslavisk, israelsk (Dor-70) og læderkarpe). Krydsningerne er kendetegnet ved en høj overlevelsesprocent, god konversion af ernæringen og følgende en lav ernæringskoefficient. Heterosisvirkningen forårsager, at fiskene vokser hurtigere, er mere modstandsdygtige over for sygdomme og har en stor mængde spiseligt kød, samt at de er særdeles godt tilpasset de lokale naturforhold. Anvendelsen af de for Zator særlige opfedningsmetoder, der er tilpasset forholdene i det område, der er afgrænset i punkt 4, sikrer et produkt, der har de for denne fisk karakteristiske træk. Ved at mindske opfedningsperioden til to år opnås en ung karpe, der smager fortræffeligt, og som besidder usædvanlige organoleptiske egenskaber med kød, der er mere fedtfattigt end hos ældre fisk, hvor produktionscyklussen sædvanligvis er længere. »Karp zatorski«-karpen er ung, hvilket giver den en fin smag og adskiller den fra andre solgte karper. Kødets høje kvalitet og de organoleptiske egenskaber, som er så yndede hos forbrugerne, skyldes ligeledes karpens unge alder. Forbrugerne værdsætter »karp zatorski«-karpen, hvilket prisen, der er 10-15 % højere end for karper fra andre områder, vidner om.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-3-czerwca-2015-roku

(1) EUT L 343 af 14.12.2012, s. 1.